Povzetek revizijskega poročila  
Računovodski izkazi in pravilnost poslovanja Zavoda za pokojninsko in invalidsko zavarovanje Slovenije v letu 2022

Računsko sodišče je izvedlo revizijo računovodskih izkazov in pravilnosti poslovanja **Zavoda za pokojninsko in invalidsko zavarovanje Slovenije** (v nadaljevanju: zavod), ki je nosilec in izvajalec obveznega pokojninskega in invalidskega zavarovanja na podlagi medgeneracijske solidarnosti.

**Cilja revizije** sta bila izrek mnenja o računovodskih izkazih zavoda za leto 2022, razen dela terjatev do zavezancev za neplačane prispevke za pokojninsko in invalidsko zavarovanje in z njimi povezanih neplačanih prihodkov ter nerazporejenih plačil dajatev, za katere je evidence vodila Finančna uprava Republike Slovenije, in izrek mnenja o pravilnosti poslovanja zavoda v letu 2022.

Računsko sodišče je o **računovodskih izkazih zavoda** za leto 2022, z omejitvijo iz prejšnjega odstavka, izreklo **pozitivno mnenje**, ker meni, da revidirani računovodski izkazi v vseh pomembnih pogledih resnično in pošteno prikazujejo stanje sredstev in obveznosti do virov sredstev zavoda na dan 31. 12. 2022 ter prihodke in odhodke oziroma prejemke in izdatke zavoda za tedaj končano leto.

O pravilnosti poslovanja zavoda v letu 2022 je računsko sodišče izreklo mnenje s pridržkom, ker zavod v nasprotju z Zakonom o pokojninskem in invalidskem zavarovanju in Zakonom o matični evidenci zavarovancev in uživalcev pravic iz obveznega pokojninskega in invalidskega zavarovanja v svojih evidencah, to je v matični evidenci zavarovancev, v matični evidenci uživalcev pravic in v evidenci o podanih izvedenskih mnenjih, ter v upokojitvenem postopku ni zagotovil pravilnih in popolnih podatkov, ki vplivajo ali bi lahko vplivali na odmero pokojnine, zato je v najmanj 51 primerih nepravilno določil in izplačal pokojnino, kar je v 8 primerih vplivalo tudi na izplačilo nepravilnega zneska letnega dodatka k pokojnini. Pobotov preplačil zavod v nekaterih primerih ni izvajal v skladu z Zakonom o pokojninskem in invalidskem zavarovanju, pred prodajo opreme pa ni pridobil soglasja sveta zavoda. Pri nabavi materiala, storitev in osnovnih sredstev v vrednosti najmanj 1.111.769 EUR ter pri oddaji storitev izvedenskih mnenj ni ravnal v skladu z Zakonom o javnem naročanju. Poleg tega je zavod v nasprotju z Zakonom o sistemu plač v javnem sektorju sistemiziral delovno mesto, ki ni določeno v Kolektivni pogodbi za dejavnost obvezne socialne varnosti – tarifni del, ter ni določil potrebnega števila javnih uslužbencev na posameznih delovnih mestih, javni uslužbenki pa je izplačal jubilejno nagrado pred izpolnitvijo pogojev zanjo, kar ni bilo v skladu z Zakonom o javnih uslužbencih. Zavod tudi ni ravnal v skladu z Zakonom o delovnih razmerjih, ker je javne uslužbence zaposlil oziroma premestil na delovna mesta, za zasedbo katerih ne izpolnjujejo vseh z notranjim aktom določenih pogojev, za opravljanje študentskega dela pa je sklenil pogodbo civilnega prava, čeprav so obstajali elementi delovnega razmerja.

Zavod med revizijskim postopkom ni odpravil vseh ugotovljenih nepravilnosti, zato je računsko sodišče zahtevalo **predložitev odzivnega poročila**. Zavodu je podalo tudi priporočilo za izboljšanje poslovanja.

Ljubljana, 7. decembra 2023